Mandzukic frikjenner Carvajal etter «bite-episoden»
Opptrinnet skjedde etter en times spill i den målløse kvartfinalen mellom byrivalene fra Madrid tirsdag kveld. Atléticos tatoverte kraftspiss Mario Mandzukic både fikk og ga juling gjennom oppgjøret. Blant annet fikk han en albue fra Madrid-stopper Sergio Ramos og blødde kraftig. Etterpå brukte kroaten selv armene i en duell med Dani Carvajal – og var heldig som unngikk sitt andre gule kort for kvelden. Spørsmålet er om dette var en slags «takk for sist» fra noe som skjedde tidligere i kampen. Etter 61 minutters spill var nemlig duoen i en brytekamp. Mens begge ventet på innlegget fra Atléticos høyreside, rev de i hverandre, før det ender med at Mandzukic går i bakken etter at Carvajal har langet ut et slag mot motstanderen. Den serbiske dommeren Milorad Mazic foretok seg ingenting i situasjonen. Men etter kampen i går ble det et tema om Carvajal hadde tatt «en Luis Suarez» og bitt Mandzukic. – Jeg ser at jeg er blitt beskyldt for å bite en motstander, la meg gjøre det klart at jeg ikke har bitt noen, heller ikke prøvd å gjøre det, avviste Carvajal selv på sin egen Twitter-profil. Viendo después del partido que se me acusa de morder a un jugador rival, quiero dejar claro que no he mordido a nadie, ni intento de ello. — Dani Carvajal Ramos (@DaniCarvajal92)15.04.15, 12:09 Nå har også Mandzukic støttet den forklaringen på sin egen Twitter-profil der han skriver: «God morgen! Gårsdagens kamp var svært vanskelig og begge lagene ga alt, men for meg var det ingen uenighet, ingen bitt, ingenting.» Buenos días! El partido de ayer fue muy duro y los dos equipos lo dimos todo, pero para mí no hubo ninguna polémica, ni mordisco, ni nada. — Mario Mandzukic (@MarioMandzukic9)15.04.15, 01:35 Ifølge The Guardian fikk begge lags trenere spørsmål om det på pressekonferansene etter kampen. Både Carlo Ancelotti eller Diego Simeone hevdet ikke å ha sett situasjonen. Den spanske avisen AS skriver at Real Madrid nå frykter at Det europeiske fotballforbundet (UEFA) åpner for straffeforfølgelse av Carvajal. Ifølge AS var UEFAs dommersjef Pierluigi Collina til stede på Vicente Calderon tirsdag kveld. Dommer Mazic ga altså aldri kort til Carvajal. Derimot fikk Atléticos Mario Suarez (suspendert i returen) og Raul Garcia gule advarsler – i tillegg til til Mandzukic. For Real Madrid fikk brassebacken Marcelo og midtstopper Sergio Ramos gult. Brassebacken er også ute av kvartfinale to med karantene. Mario Suarez raste mot dommeren etter kampen. Til spansk tv meldte han følgende: – Dommeren var veldig dårlig. Med all min respekt: De kan ikke bruke en serber i disse kampene, er Atlético-spilleren sitert på.
TV-bildene viser at det utvilsomt var nærkontakt mellom fjeset til Dani Carvajal (23) og Mario Mandzukic (27). Men nå melder kroaten at Real Madrid-spilleren ikke bet ham.